Kolumbus Kris

Ajalugu

Kolumbus Kris sai alguse 1987. aastal koosseisus Rein Joasoo (trummid), Aivar Oja (kitarr), Jaanus Raudkats (bass), Avo Ulvik (klahvpillid) ja Urmas Vare (laul). Bänd oli küll uus, kuid mängijad ei olnud enam päris rohelised, kõigil oli sealjataga juba vähemalt 10 aastat muusikukarjääri. Aastaid oli esinetud mööda Venemaad Gunnar Grapsi, Tõnis Mäe jt bändidega ja erinevates koosseisudes varemgi. Esimene tõsisem esinemine leidis aset 1987. aastal Tartu Levimuusikapäevadel. Edaspidi astuti üles juba kõigil Eesti suurematel rokiüritustel. Neid oli palju ja publikust puudust ei tuntud – toimus laulev revolutsioon ja rahvas armastas koos käia. Reisiti ka Leedus, Ukrainas ja Lätis. Lindistati lugusid Raadiomajas ja Linnahalli stuudios.
1988. aasta lõpupoole toimus esimene suurem perevahetus. Ulviku ja Joasoo asemele asus noor lootustandev trummar Ardo Põder. Bändi stiil muutus mõnevõrra metalsemaks. Sel ajal läks majanduslik olukord Eestis raskeks ja muusikaelu vaibus sootuks. Samas hakkasid avanema piirid läände ja 1989. aasta kevadel toimus esimene Soome-reis. Algul oli asi veidi kaootiline, kuid järgmisel aastal võttis ansambli oma hõlma alla Blues Brothers OY – agentuur Tamperest. Nende organiseerimisel sai Soome risti-põiki läbi sõidetud ja tõelist muusikaäri õpitud. Nalja sai kõvasti. Selle koosseisuga lasti Soomes välja singel "Midnight Special" / "Take me Down" ja Eestis vinüülplaat "Kolumbus Kris". Laulusõnad muutusid ingliskeelseteks ja suurema jao esinemiskavast moodustas bluusiklassika.
1990. aasta lõpus vahetus jälle koosseis – trumme asus mängima Andres Oja. Selle seltskonnaga tehti 1991. aasta kevadel üks meeldejäävamaid reise – Austin, Texas, 3 nädalat bluusi. Sama aasta suvel sattus Kolumbus mingi kultuurivahetuse käigus Rootsi ja leidis kohe muusikamanagerist sõbra. Nii hakatigi lisaks Soomele ka Rootsis esinemas käima. Lisaks klubidele ja pubidele tehti muusikat ka Rootsi vanglates – seal sai mängida nädalaalguse päevadel, mis muidu niisama passides oleksid möödunud. Rootsis avastati ka Kolumbus Krisi potentsiaal motomeeste bändina. Mõned korrad käidi ka Taanis, Leedus ja Moskvas. Ei saa jätta mainimata, et kõik need reisid elas meiega koos läbi tolleaege Kolumbus Krisi manager Paul Pihlak.
1994. aastal tuli välja CD "If You Don`t Like" – üks esimesi CD-plaate Eestis. 1990-ndate keskpaiku hakkas pubi- ja klubielu ka Eestis ilmet võtma. Algul Eeslitall ja Krahli-teatri baar, siis juba Cafe Amigo, Guitar Safari jt. Kolumbus Kris kui välismaal väljaõppe saanud bänd võeti muidugi kohe esinejate nimekirja ning läks töötegemiseks. Toimusid ka lõbusad festivalid – Rocksummer, Beach Party ...
1996. aastal ilmus CD "Under Cover" tolleaegse Kolumbuse põhilugudega, lisaks paar eestikeelset – "Beibe jää seisma" ja "Eriline kaabakas".
1997. aastal käis Kolumbus Kris kui Eesti Harley-klubi bänd esinemas Rootsis Super-Rallyl, see on Euroopa suurim Harley-Davidsoni kokkutulek igal aastal erinevas riigis. Tol aastal Rootsis oli osavõtjaid umbes 15 000. Ja siis muudkui esineti ja esineti, põhiliselt Eestis, aga vahelduva eduga ka naaberriikides – motoüritused, klubid, pubid, aga ka Saku Suurhallis Whitesnake soojendusbändina.
2005. aastal ilmutati CD "See on voodoo", esimene eestikeelne Kolumbuse plaat. Lood lindistati 2004. aastal ja miksiti Hannu Leideni stuudios Helsingis. Samal ajal valmistas Hannu juures oma uut plaati ette legendaarne Hanoi Rocks. Üleüldise vennastumise käigus juhtus nii, et Michael Monroe ja Andy McCoy mängisid külalisartistidena mõnedes lugudes kaasa – see oli lahe!
2007. aastal tuli bändi 21. aastapäeva puhul välja 3CD kogumikalbum vanade lugudega aastatest 1987–1994. Osa neist üldse esimest korda plaadil, teised varem ilmunud kassettidel ja vinüülidel.